لمانݣا (ب جّاپونية 漫画) هيّا سمية ديال واحد نوع د لحجايات لمصورين ف جّاپون لّي بدا ف لقرن تسعطاش، ؤ كاتّستعمل نفس سّمية حتا برا جّاپون علا نفس نوع د لقيصاص سوا كانت جاپونية ؤلا لا، بشرط تكون بنفس سّتيل. ف لّوغة جّاپونية كلمة مانݣا كتعني أي حجّايات مصورين كيفما كان سّتيل ديالهم. شّخص لّي كيرسم ؤ كيألف لقصة د مانݣا كيتسمّا مانݣاكا. كاتّعتابر لمانݣا واحد ضّاهرة جتماعية لي كتبقشش تقريبا فݣاع لمواضيع (تاريخ، سياسة، تبزنيس، فلسفة) ؤفيها بزاف ديال نّواع (رّومانسية، لمغامرات، لخيال لعلمي، تّكوميك، لفانطازيا، لخلعة، سپور، لهنطاي ؤ غيرهم). ؤ فيها نواع لݣاع لعمار (سوا صْغار ؤلا لكبار). يمكن لينا نعتابرو لمانݣا من أنجح تجارب لعالمية ف ضّومين ديال لحجايات لمصورين لحقّاش كاين رّواج عليها ؤ كاتدخّل ف جّاپون فلوس بزاف. جّاپون ؤ فرانسا هما أكتر بلدان كايستهلكو لمانݣا. من بين لمانݣات لمعروفين بزاف ؤ لي عندهم لمحبين ف لعالم كولو: وان پيس لي لمانݣاكا ديالها إييتشيرو أودا. لهجوم علا لعمالقة لي لمانݣاكا ديالها هاجيمي إيساياما. دراݣون بول لي لمانݣاكا ديالها أكيرا طورياما. ناروتو لي لمانݣاكا ديالها ماساشي كيشيموطو. ديث نوط لي لمانݣاكا ديالها تسوݣومي ؤبا.